ঢাকাঃ জিরো থেকে কোটিপতি। তাও যেনতেন কোটিপতি নন, ১০০ কোটি টাকার সম্পদের মালিক! পড়ালেখা খুব বেশি জানতেন না। জমি বিক্রি করে গিয়েছিলেন দুবাইয়ে। সেখানে সখ্য তৈরি হয় আন্তর্জাতিক সোনা চোরাচালান চক্রের সঙ্গে। তারপর দেশে এসে মাত্র ৫ বছরেই আঙুল ফুলে কলাগাছ চট্টগ্রামের ফটিকছড়ির আবু আহমেদ। দুবাই থেকে চোরাই পথে সোনা বিক্রি করে জমিয়ে তুলেন আরেক অবৈধ হুন্ডি ব্যবসাও। শহরে ও এলাকায় অন্তত ৫০ কোটি টাকার দুটি বাড়ী, মার্কেটে দুটি বড় দোকান, কসমেটিকসের বড় ব্যবসা, না এখানেই শেষ নয় নামে-বেনামে আছে অন্তত ১০ থেকে ১২টি ব্যাংক অ্যাকাউন্ট। চট্টগ্রামের উপ-পুলিশ কমিশনার বাবুল আকতার গতকাল বুধবার জানিয়েছেন, তার এসব অবৈধ সম্পদের খোঁজে মাঠে নেমেছে বিশেষ দল।